Kirsten Aggers dåbsattest er ikke helt ny længere. Faktisk har den rundet 77 år, men at håret er blevet gråt, og pensionsalderen blev rundet for mere end et årti siden, har ikke fået hende til at sætte farten ned. Slet ikke. For 31 år siden startede Kirsten Agger ”Sognets dagligstue” op i Thisted. Som nyuddannet lærer flyttede hun med sin mand, der havde fået embede som præst, til Thisted, men jobbet som underviser var ikke lige til at finde. I stedet fik Kirsten lov til, mens hun var på understøttelse, at grundlægge ”Sognets Dagligstue”. Her har hun og en lang række frivillige gennem årene arbejdet for, at ældre, enlige og ensomme har kunnet finde det fællesskab, de ellers ikke har haft i deres hverdag. - Oprindeligt tænker jeg, som et kristent menneske, at min næste, skal jeg tage mig af - mit medmenneske skal jeg tage mig af, forklarer Kirsten Agger. - Og når man er alene – det dur vi ikke til. Vi dur til at være med i et fællesskab, og derfor vil jeg gerne være med til at danne gode fællesskaber, siger hun videre. - Hun har energi for 20 mennesker Det er en af de mange frivillige i Sognets Dagligstue – Rikke Bak Johansen – der har indstillet Kirsten til titlen som Årets Nordjyde. Ifølge hende er Kirsten et kraftværk af en anden verden, som gør godt fra tidligt om morgenen til sent om aftenen. - Kirsten kender dem alle sammen privat, og hun tager sig af dem, hvis de er syge. Hun besøger dem på sygehuset – og på plejehjemmet, når det er der, de skal bo. Vores gamle kolleger besøger hun også, fortæller Rikke Bak Johansen. - Hun står alt for tidligt op om morgenen, og så kører hun bare på til om aftenen. Hun har simpelthen energi for 20 mennesker, lyder det videre fra Rikke Bak Johansen. "Det er jo helt vildt" De tre dommere til Årets Nordjyde skulle da heller ikke bruge lang tid på at finde frem til, at Kirsten var en af de fem nordjyder, der fortjente at blive nomineret til prisen. Ifølge dem er det helt vildt hvad Kirsten bedriver i Thisted. - Hun tilsidesætter fuldstændig sig selv. Og jeg tror, at hun får nogle mennesker ind, som hun hjælper i sin ”dagligstue” - mennesker som formentlig er meget ensomme eller ikke har så meget familie. Nogen som har ekstra meget brug for den her nære kontakt, lyder det blandt andet fra Lasse Heidelbach, mens Peter Møller Madsen siger det helt kort: - 364 dage om året. Det er kun 1. juledag dagligstuen er lukket. Det er jo vildt. Lone Rødbroe beskriver Kirsten Agger og hendes arbejde som en enorm hjælp for de mennesker, der har brug for en ekstra hånd. - Hun lytter, hun trøster, hun er til stede. Hun hjælper, hvis der er en lille ansøgning, der kan være svær at have med at gøre. Hun er virkelig ”en elcykel” i nogens liv – hun er den der hånd, man lige skal have for at komme op over bakken. Artiklen fortsætter under billederne.. Tid er dagligstuens vigtigste ressource Da TV2 Nord overraskede Kirsten Agger med beskeden om, at hendes mangeårige indsats i Sognets Dagligstue betyder, at hun er nomineret til Årets Nordjyde, var hun og en hel bus fyldt med brugere fra dagligstuen på vej på tur til Venø ved Struer. Sådanne arrangementer findes jævnligt sted i Thisted, men det er ikke det, der er det vigtigste i hverdagen. - Vores vigtigste ressource i dagligstuen er tid. Vi skal ikke andet end at være nærværende og lytte til alle de fortællinger, hvert eneste menneske har. Og hvis man prøver på at komme til at lære et andet menneske at kende, så opdager man som regel, at man får en ven, lyder det fra Kirsten Agger, der forklarer, at hun aldrig har arbejdet for anerkendelsen – men fordi hun ikke kan lade være. - Jeg bliver da glad (for at blive nomineret red.). og lidt ydmyg også. For det er jo bare at være med i det fællesskab. Det er klart, det er en opgave, men det sidder på rygraden på en eller anden måde. Jeg kan slet ikke lade være. Jeg har det dejligt med det, og jeg elsker at tage min cykel og køre derned, mærke atmosfæren og været til stede, forklarer Kirsten. Stopper ikke foreløbigt Selvom Kirsten har rundet de 77 år, går hun ikke med planer om at lægge dagligdagen i dagligstuen på hylden – hun har gjort sig tanker om, hvad der mon skal ske med Sognets Dagligstue, når hun en dag ikke kan gå forrest længe – og hun er sikker på, at nye kræfter er klar til at tage over. Men selv at stoppe er ikke på tale lige nu, og det kommer det heller ikke, så længe kroppens kræfter lader hende fortsætte. - Jeg kan ikke undvære det. Jeg kan fortælle dig, at vi har en medarbejder, som er et godt stykke oppe i 80’erne. Hun sagde til mig en dag: ”Jeg havde bestemt, at jeg ville stoppe som 80-årig, men jeg kan ikke stoppe.” Så sagde jeg. ”Så længe du ikke kan stoppe, kan vi heller ikke undvære dig.” De øvrige nominerede til titlen som Årets Nordjyde kan du møde ved at klikke herunder.

Opsummering:
Kirsten Agger fra Thisted er finalist nummer 5 til Årets Nordjyde. Hun er nomineret for gennem mere end 30 år at have hjulpet ensomme og enlige i Thisted.